**Ministru kabineta noteikumu projekta “Grozījumi Ministru kabineta 2016. gada 9. februāra noteikumos Nr. 102 “Darbības programmas “Izaugsme un nodarbinātība” 9.1.4. specifiskā atbalsta mērķa “Palielināt diskriminācijas riskiem pakļauto personu integrāciju sabiedrībā un darba tirgū” 9.1.4.4. pasākuma “Dažādību veicināšana (diskriminācijas novēršana)”” sākotnējās ietekmes novērtējuma ziņojums (anotācija)**

|  |
| --- |
| **I. Tiesību akta projekta izstrādes nepieciešamība** |
| 1. | Pamatojums | Ministru kabineta noteikumu projekts “Grozījumi Ministru kabineta 2016. gada 9. februāra noteikumos Nr. 102 “Darbības programmas “Izaugsme un nodarbinātība” 9.1.4. specifiskā atbalsta mērķa “Palielināt diskriminācijas riskiem pakļauto personu integrāciju sabiedrībā un darba tirgū” 9.1.4.4. pasākuma “Dažādību veicināšana (diskriminācijas novēršana)” īstenošanas noteikumi”” (turpmāk – noteikumu projekts) ir izstrādāts saskaņā ar Eiropas Savienības struktūrfondu un Kohēzijas fonda 2014. –2020. gada plānošanas perioda vadības likuma 20. panta 6. un 13. punktu. |
| 2. | Pašreizējā situācija un problēmas, kuru risināšanai tiesību akta projekts izstrādāts, tiesiskā regulējuma mērķis un būtība  | 2016. gada 9. februāra Ministru kabineta noteikumi Nr. 102 “Darbības programmas “Izaugsme un nodarbinātība” 9.1.4. specifiskā atbalsta mērķa “Palielināt diskriminācijas riskiem pakļauto personu integrāciju sabiedrībā un darba tirgū” 9.1.4.4. pasākuma “Dažādību veicināšana (diskriminācijas novēršana)” īstenošanas noteikumi” (turpmāk – MK noteikumi Nr. 102), nosaka kārtību, kādā tiek nodrošināta patvēruma meklētāju un personu ar bēgļa vai alternatīvo statusu (turpmāk – mērķa grupa) sociālekonomiskā integrācija.Saskaņā ar MK noteikumiem Nr. 102 mērķa grupas sociālekonomisko integrāciju nodrošina sociālie darbinieki un sociālie mentori, kas, sadarbojoties ar citām institūcijām un profesionāļiem, izstrādā personalizētu, individuālu un mērķa grupas vajadzībām atbilstošu profesionālo risinājumu – sociālie darbinieki nodrošina mērķa grupas personu individuālo sociālo gadījumu vadību, izstrādā individuālu sociālekonomiskās iekļaušanas plānu, bet sociālie mentori sniedz praktisku atbalstu mērķa grupas personai sociālekonomiskās iekļaušanas plāna izpildē.Ņemot vērā to, ka darbs ar mērķa grupu prasa jaunas un specifiskas sociālā darbinieka un sociālā mentora profesionālās kompetences – saistītas ar vērtību sistēmas maiņu mērķa grupas personu ģimenēs, multikulturāla atbalsta nepieciešamību sabiedrībā un jaunu pakalpojumu plānošanu, kā arī dažādu starpinstitucionālu sadarbības veidu modelēšanu visas Latvijas teritorijā, izstrādājot MK noteikumus Nr. 102, ir noteikti vienoti sociālā darbinieka un sociālā mentora pakalpojuma izmaksu pārvaldības nosacījumi:* 19.3. apakšpunkts nosaka, ka izmaksas nepārsniedz 1 400 *euro* mēnesī par viena sociālā darbinieka pakalpojumu un 1 000 *euro* mēnesī par viena sociālā mentora pakalpojumu;
* 32.3. apakšpunkts nosaka, ka pakalpojuma sniegšanai piesaista ne vairāk kā piecus sociālos darbiniekus, nodrošinot, ka vienam sociālajam darbiniekam vienlaikus tiek piesaistītas ne vairāk kā 120 mērķa grupas personas, bet 33.3. apakšpunkts nosaka, ka pakalpojuma sniegšanai piesaista ne vairāk kā 30 sociālos mentorus, nodrošinot, ka vienam sociālajam mentoram vienlaikus tiek piesaistītas ne vairāk kā 20 mērķa grupas personas;
* papildus 19.3. apakšpunkts nosaka, ka sociālā darbinieka un sociālā mentora pakalpojuma izmaksu apmēru mēnesī aprēķina proporcionāli piesaistīto mērķa grupas personu skaitam.

MK noteikumu Nr. 102 19.3. apakšpunktā noteiktās sociālā darbinieka un sociālā mentora pakalpojuma izmaksas ietver speciālistu atlīdzības (darba samaksas, valsts sociālās apdrošināšanas obligāto iemaksu, pabalstu un kompensāciju) un pakalpojuma sniedzēja administratīvās (speciālistu profesionālās pilnveides, transporta un citus izdevumus, kas nepieciešami pakalpojuma sniegšanai) izmaksas 15 procentu apmērā. Savukārt, sociālā darbinieka pakalpojumā ietverto atlīdzības izmaksu apmērs ir ekvivalents vidējam pilna laika sociālā darbinieka atalgojumam Latvijā – 952,57 *euro*, bet sociālā mentora pakalpojuma izmaksu apmērs ir noteikts 70 procentu apmērā no sociālā darbinieka atalgojuma – 687,47 *euro*, tādējādi samērojot sociālā darba speciālistu atalgojumu ar līdzvērtīga sociālā darba veicēju atalgojumu pašvaldību sociālajos dienestos.Sociālā darbinieka un sociālā mentora piesaistei 2016. gada 10. februārī MK noteikumos Nr. 102 noteiktais finansējuma saņēmējs – Sabiedrības integrācijas fonds (turpmāk – SIF) uzsāka iepirkuma procedūru, kas noslēdzās bez rezultāta. Apzinot iemeslus, kādēļ iepirkumā nepieteicās neviens pretendents, kā trūkums tika norādīts izmaksu aprēķinu proporcionalitātes nosacījums (MK noteikumu Nr. 102 19.3.apakšpunkta regulējums). 2016. gada 7. martā SIF organizēja atkārtotu iepirkumu, rezultātā noslēdzot pakalpojuma līguma ar vienīgo pretendentu – biedrību “Latvijas Sarkanais Krusts”, kas nodrošina sociālā darbinieka un sociālā mentora pakalpojumu līdz 2016. gada 30. septembrim. Analizējot noslēgtā pakalpojuma līguma izpildi, ir konstatētas vairākas problēmas (trūkumi):1. lai gan sociālā darbinieka un sociālā mentora darba sarežģītības un intensitātes pakāpe (mērķa grupa Latvijas situācijā ir jauna, sociālā darba metodes ir specifiskas) ir augstāka, pakalpojuma sniegšanā iesaistītajiem speciālistiem nav iespējams nodrošināt speciālistu atlīdzību tādā apmērā, kas būtu līdzvērtīgs sociālā darba veicēju atalgojumam pašvaldību sociālajos dienestos.

Patvēruma meklētāju centrā (turpmāk – Centrs) vidēji mēnesī uzturas mazāk nekā MK noteikumu Nr. 102 32.3. apakšpunktā noteiktais maksimāli piesaistāmais mērķa grupas personu skaits (120 personas) – piemēram, 2016. gada maijā Centrā uzturējās 103 mērķa grupas personas, un sociālā darbinieka un sociālā mentora pakalpojuma sniegšanā iesaistīti septiņi speciālisti (viens sociālais darbinieks un seši sociālie mentori). Rezultātā, piemērojot MK noteikumu Nr. 102 19.3. apakšpunktā noteikto proporcionalitātes nosacījumu, sociālais darbinieks un sociālie mentori saņēma vidēji par 14 % zemāku atlīdzību (sociālā darbinieka atlīdzības izmaksas indikatīvi veidoja 826,21 *euro*, bet viena sociālā mentora vidēji – 590,03 *euro*). Nevienlīdzīga iesaistīto speciālistu darba apmaksa rada riskus, kas tieši saistīti ar sniegtā pakalpojuma kvalitātes nodrošināšanu (speciālistu motivācija, attieksme, profesionalitāte).1. lai gan MK noteikumi Nr. 102 regulē pakalpojuma sniegšanā iesaistītajiem sociālajiem darbiniekiem un sociālajiem mentoriem piesaistāmo maksimālo mērķa grupas personu skaitu, nav nodefinētas minimālās mērķa grupas personu piesaistes robežvērtības, kas ļautu pakalpojuma sniedzējam plānot atbilstošu speciālistu un mērķa grupas personu plūsmu. Vienota un visaptveroša nosacījumu ietvara trūkums rada riskus, kas saistīti ar sniegtā pakalpojuma izmaksu efektivitāti un kvalitātes vadību (izlīdzināta un caurskatāma speciālistu noslodzes un izmaksu plānošana un uzraudzība).

Gadījumā, ja vienam sociālam darbiniekam vai sociālam mentoram kādā brīdī tiek piesaistīts liels mērķa grupas personu skaits, tiek identificēts risks, ka viens speciālists nevarēs nodrošināt kvalitatīvu pakalpojumu visiem klientiem, kā arī risks, ka sociālā darbinieka un sociālā mentora pakalpojumu uzreiz nesaņems visas mērķa grupas personas..Lai novērstu konstatētās problēmas (trūkumus), noteikumu projekts paredz:1. svītrot sociālā darbinieka un sociālā mentora pakalpojuma izmaksu proporcionalitātes nosacījumu attiecībā pret piesaistīto mērķa grupas personu skaitu;
2. noteikt sociālajam darbiniekam un sociālajam mentoram minimālo vienlaikus piesaistāmo mērķa grupas personu skaitu atkarībā no individuālo sociālo gadījumu vadības sarežģītības pakāpes.

Sociālajam darbiniekam un sociālajam mentoram minimālais vienlaikus piesaistāmo mērķa grupas personu skaitliskais robežlielums ir noteikts empīriski, balstoties uz sociālā darba praksi un respektējot personalizētu individuālo sociālo gadījumu vadības pieeju, kur katra gadījuma sarežģītības pakāpe ir tieši atkarīga no mērķa grupas personu sociālās funkcionēšanas traucējumu smaguma pakāpes, piemērojamās sociālā darba metodes un to piemērošanas intensitātes korelācijā ar patērēto darba laiku. Pielīdzinot līdzšinēji Latvijā aprobētu sociālās atstumtības riskam pakļauto personu sociālās rehabilitācijas procesu un tajā iesaistīto sociālā darba speciālistu vidējo noslodzi, kā arī ievērojot sociālā darba speciālistiem vienlaikus piesaistāmo mērķa grupas personu skaitu 9.1.4.4. pasākuma ietvaros, noteikumu projektā ir noteikts, ka sociālam darbiniekam minimālā vienlaikus piesaistāmā mērķa grupa ir 30 personas atkarībā no individuālo sociālo gadījumu vadības sarežģītības pakāpes, bet sociālam mentoram minimālā vienlaikus piesaistāmā mērķa grupa ir 10 personas.Lai nodrošinātu, ka sociālā darbinieka un sociālā mentora pakalpojums ir kvalitatīvs un izmaksu efektīvs, iepirkuma procesā potenciālajiem pakalpojuma sniedzējiem ir jāpamato gan sniegtā pakalpojuma saturs, gan plānotā speciālistu noslodze un iesaistes mehānisms. Atbilstoši minētajam Labklājības ministrija ir aicinājusi SIF pakalpojuma iepirkuma dokumentācijā iekļaut vismaz šādus vienotus speciālistu darba sarežģītības pakāpes novērtēšanas kritērijus:1. gadījuma vadībā iesaistītais mērķa grupas tvērums (ģimene (1+) vai nepavadīts nepilngadīgais un indivīds);
2. gadījuma vadībā iesaistīto mērķa grupas personu valodas (starpvalodas) un komunikācijas prasmes (zemas, vidējas vai augstas);
3. gadījuma vadībā iesaistīto mērķa grupas personu motivācija integrēties (zema, vidēja vai augsta).

**Sekas, ja netiek novērstas konstatētās problēmas (trūkumi)**Saglabājot sociālā darbinieka un sociālā mentora pakalpojuma izmaksu proporcionalitāti, tiek identificēts risks, ka:- nenodrošinot līdzvērtīgu atlīdzību visiem pilna laika sociālā darba speciālistiem, mērķa grupas personām netiks nodrošināts kvalitatīvs sociālā darbinieka un sociālā mentora pakalpojums, kas negatīvi ietekmē mērķa grupas personu individuālo sociālo gadījumu vadību un to sociālekonomisko integrāciju ilgtermiņā;- turpmākā sociālā darbinieka un sociālā mentora pakalpojuma sniegšanas iepirkuma procedūrā var nepietiekties neviens pretendents (ir bijis precedents).Savukārt, nenosakot vienotus robežlielumus sociālā darba speciālistu un mērķa grupas personu plūsmas plānošanai un nosacījumus individualizētam pakalpojuma saturam, netiks nodrošināts caurskatāms un salīdzināms pakalpojumu sniedzēju iepirkuma process, kā arī kvalitatīvs un izmaksu efektīvs sociālā darbinieka un sociālā mentora pakalpojums.**Ierosināto grozījumu ietekme uz 9.1.4.4. pasākuma finansējuma saņēmēju**SIF, plānojot sociālā darbinieka un sociālā mentora pakalpojuma iepirkumu, jāņem vērā, ka pakalpojuma izmaksas netiek aprēķinātas proporcionāli piesaistīto mērķa grupas personu skaitam, bet jāņem vērā vienam speciālistam piesaistāmais minimālais un maksimālais mērķa grupas apmērs. Papildus SIF sociālā darbinieka un sociālā mentora pakalpojuma iepirkuma dokumentācijā ir jāiestrādā prasība potenciālajam pakalpojuma sniedzējam nodrošināt pakalpojuma saturu atbilstoši vienotiem speciālistu darba sarežģītības pakāpes novērtēšanas kritērijiem. |
|  3. | Projekta izstrādē iesaistītās institūcijas | Labklājības ministrija. |
| 4. | Cita informācija | MK noteikumu Nr. 102 tiek saglabāts 32.3. un 33.3.apakšpunktā ietvertais nosacījums, kas paredz, ka visa 9.1.4.4. pasākuma īstenošanas laikā (no 2016. gada 4. janvāra līdz 2021. gada 31. decembrim) sociālā darbinieka un sociālā mentora pakalpojuma nodrošināšanai vienlaikus var piesaistīt ne vairāk kā piecus sociālos darbiniekus un ne vairāk kā 30 sociālos mentorus. Savukārt, MK noteikumu Nr. 102 19.3. apakšpunktā tiek saglabāts līdzšinējais sociālā darbinieka un sociālā mentora pakalpojuma izmaksu limits mēnesī (1 400 *euro* un 1 000 *euro*). Saskaņā ar minētajiem ierobežojumiem, 9.1.4.4. pasākumā sociālā darbinieka un sociālā mentora pakalpojuma izmaksas maksimāli var sasniegt 2 664 000 *euro* (šis apmērs ar ierosinātajiem MK noteikumu Nr. 102 grozījumiem netiek pārsniegts). |

|  |
| --- |
| **II. Tiesību akta projekta ietekme uz sabiedrību, tautsaimniecības attīstību****un administratīvo slogu** |
| 1. | Sabiedrības mērķgrupas, kuras tiesiskais regulējums ietekmē vai varētu ietekmēt | Patvēruma meklētāji un personas ar bēgļa vai alternatīvo statusu. |
| 2. | Tiesiskā regulējuma ietekme uz tautsaimniecību un administratīvo slogu | Kopumā sabiedrības grupām noteikumu projekta tiesiskais regulējums nemaina tiesības un pienākumus, kā arī veicamās darbības. |
| 3. | Administratīvo izmaksu monetārs novērtējums |  Nav.  |
| 4. | Cita informācija | Nav.  |

|  |
| --- |
| **VI. Sabiedrības līdzdalība un komunikācijas aktivitātes** |
| 1. | Plānotās sabiedrības līdzdalības un komunikācijas aktivitātes saistībā ar projektu | Noteikumu projekts šo jomu neskar. |
| 2. | Sabiedrības līdzdalība projekta izstrādē | Sabiedrība tiek aicināta līdzdarboties noteikumu projekta izstrādē, ievietojot noteikumu projektu tīmekļa vietnē www.lm.gov.lv un aicinot no 2016. gada 12. jūlija līdz 2016. gada 25. jūlijam sabiedrības pārstāvjus: 1) rakstiski sniegt viedokli par noteikumu projektu tā izstrādes stadijā – nosūtot uz elektronisko pasta adresi: atbildiga.iestade@lm.gov.lv;2) klātienē. |
| 3. | Sabiedrības līdzdalības rezultāti | 2016. gada 13. jūlijā tika saņemta Norberta Snarska elektroniska vēstule, kurā vērsta uzmanība uz pastāvošo asistentu pakalpojuma nodrošināšanu, kas neskar doto noteikumu projektu. |
| 4. | Cita informācija | Nav. |

|  |
| --- |
| **VII. Tiesību akta projekta izpildes nodrošināšana un tās ietekme uz institūcijām** |
| 1. | Projekta izpildē iesaistītās institūcijas | Eiropas Savienības fondu finansējuma saņēmējs – Sabiedrības integrācijas fonds, atbildīgā iestāde – Labklājības ministrija, sadarbības iestāde – Centrālā finanšu un līgumu aģentūra, revīzijas iestāde – Finanšu ministrija. |
| 2. | Projekta izpildes ietekme uz pār­valdes funkcijām un institucionālo struktūru.Jaunu institūciju izveide, esošu institūciju likvidācija vai reorga­nizācija, to ietekme uz institūcijas cilvēkresursiem | Noteikumu projekts šo jomu neskar. |
| 3. | Cita informācija | Nav. |

Anotācijas III, IV un V sadaļa – noteikumu projekts šo jomu neskar.

Ministru prezidents Māris Kučinskis

Labklājības ministrs Jānis Reirs

01.08.2016. 14:50

1724

Vjačeslavs Makarovs
Tālr.: 67782958

Vjaceslavs.Makarovs@lm.gov.lv